b'\n_START_ARTICLE_\nSkaitymo teatras\n_START_PARAGRAPH_\nSkaitymo teatras \xe2\x80\x93 teatro r\xc5\xab\xc5\xa1is, kurioje aktoriai istorij\xc4\x85 ne vaidina, o skaito. \xc5\xa0iame teatre beveik nenaudojama scenografija, aktoriai da\xc5\xbeniausiai nepersirengia savo veik\xc4\x97jais, nesimoko mintinai savo tekst\xc5\xb3, nejuda po scen\xc4\x85, siu\xc5\xbeet\xc4\x85 perteikia tik balso intonacija._NEWLINE_Skaitymo teatras egzistavo nuo antikos laik\xc5\xb3, ta\xc4\x8diau tapo populiarus ma\xc5\xbedaug Antrojo pasaulinio karo metu ir po jo, labiausiai \xe2\x80\x93 d\xc4\x97l \xc4\xafprastesn\xc4\x97ms teatro r\xc5\xab\xc5\xa1ims reikaling\xc5\xb3 resurs\xc5\xb3 tr\xc5\xabkumo. Pati s\xc4\x85voka pirm\xc4\x85 kart\xc4\x85 panaudota 1945 m., kuomet teatro grup\xc4\x97, pasivadinusi \xe2\x80\x9eReaders Theatre, Inc.\xe2\x80\x9c pastat\xc4\x97 spektakl\xc4\xaf \xe2\x80\x9eOedipus Rex\xe2\x80\x9c Pirmieji skaitymo teatrai tebuvo suolai scenoje, ant kuri\xc5\xb3 aktoriai skaitydavo savo tekstus. Juose da\xc5\xbeniausiai b\xc5\xabdavo atliekamos pjes\xc4\x97s, dramos, proza. Retais atvejais b\xc5\xabdavo naudojami kostiumai, ta\xc4\x8diau da\xc5\xbeniau aktoriai apsirengdavo tiesiog juodai, kad j\xc5\xb3 i\xc5\xa1vaizda neatitraukt\xc5\xb3 klausytoj\xc5\xb3 d\xc4\x97mesio nuo skaitymo. Aktoriai skaitydami niekaip nebendraudavo, pavyzd\xc5\xbeiui, dialogo metu net ne\xc5\xbei\xc5\xabr\xc4\x97davo vienas \xc4\xaf kit\xc4\x85._NEWLINE_V\xc4\x97liau i\xc5\xa1sivyst\xc4\x97 \xc5\xa1iek tiek kitokia skaitymo teatro forma, \xc5\xa1iuo metu vadinama \xe2\x80\x9elaisvuoju skaitymo teatru\xe2\x80\x9c. Ji vis dar buvo labai paprasta, ta\xc4\x8diau prad\xc4\x97ta naudoti daugiau scenos element\xc5\xb3. Pavyzd\xc5\xbeiui, jei du veik\xc4\x97jai vienas kito neken\xc4\x8dia, tai b\xc5\xabdavo perteikiama pasodinant j\xc5\xb3 aktorius prie\xc5\xa1inguose scenos kra\xc5\xa1tuose, ir kylant \xc4\xaftampai jie pama\xc5\xbeu art\xc4\x97davo vienas prie kito. Be \xc4\xafprastin\xc4\x97s juodos aprangos, atsirado ir papildom\xc5\xb3 element\xc5\xb3, skirt\xc5\xb3 i\xc5\xa1ry\xc5\xa1kinti veik\xc4\x97j\xc4\x85, pavyzd\xc5\xbeiui, aktorius gal\xc4\x97jo d\xc4\x97v\xc4\x97ti skryb\xc4\x97l\xc4\x99, jei tai buvo svarbi ir \xc4\xafsimintina veik\xc4\x97jo aprangos dalis. Nepaisant pavadinimo, skaitoma buvo ne visada \xe2\x80\x93 aktoriai kartais i\xc5\xa1mokdavo savo tekst\xc4\x85, kaip ir \xc4\xafprastiniame teatre._NEWLINE_I\xc5\xa1 laisvojo skaitymo teatro v\xc4\x97liau i\xc5\xa1sivyst\xc4\x97 \xe2\x80\x9esal\xc4\x97s teatras\xe2\x80\x9c (angl. chamber theatre), jis dar labiau priart\xc4\x97jo prie \xc4\xafprastinio teatro. Tekstai beveik visada b\xc5\xabdavo \xc4\xafsimenami, aktoriai daugiau jud\xc4\x97davo ir naudodavo judesius istorijos perteikimui. Prad\xc4\x97ta naudoti dar daugiau ir sud\xc4\x97tingesni\xc5\xb3 kostium\xc5\xb3. Sal\xc4\x97s teatre b\xc5\xabdavo atliekama tik pasakojamoji proza._NEWLINE_\xc5\xa0iuolaikinis skaitymo teatras prad\xc4\x97jo naudoti improvizacij\xc4\x85, aktoriai nebeprivalo atkartoti tekst\xc5\xb3 paraid\xc5\xbeiui, jei mano, kad konkre\xc4\x8dioje situacijoje konkre\xc4\x8diai auditorijai ra\xc5\xa1ytojo mintis bus geriau perteikta ka\xc5\xbek\xc4\x85 tekste pakeitus. \xc5\xa0iuolaikiniam skaitymo teatrui didel\xc4\x99 \xc4\xaftak\xc4\x85 padar\xc4\x97 brazil\xc5\xb3 teatro re\xc5\xbeisierius Augusto Boal.'